               ЕВРОПЕЙСКА КОМИСИЯ
            Брюксел, 5.11.2018
            COM(2018) 729 final
            2018/0377(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Съвместния съвет, създаден съгласно Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна, във връзка с приемането на процедурния правилник за предотвратяването и уреждането на спорове и на кодекса за поведение на арбитрите и медиаторите

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Съвместния съвет, създаден съгласно Споразумението за икономическо партньорство между Европейския съюз и неговите държави членки, от една страна, и държавите по СИП с Южноафриканската общност за развитие (ЮАОР), от друга страна, във връзка с предвижданото приемане на процедурния правилник за предотвратяването и уреждането на спорове и на кодекса за поведение на арбитрите и медиаторите.

               2.Контекст на предложението

               2.1.Споразумение за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна

               Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна („споразумението“), има за цел:

               а)да допринесе за намаляването и премахването на бедността посредством установяването на търговско партньорство, съобразено с целта за устойчиво развитие, с Целите на хилядолетието за развитие и със Споразумението от Котону;

               б)да насърчи регионалната интеграция, икономическото сътрудничество и доброто управление с оглед създаване и прилагане на ефективна, предвидима и прозрачна регионална регулаторна рамка за търговията и инвестициите между страните по споразумението, както и между държавите по СИП ЮАОР;

               в)да насърчи постепенната интеграция на държавите по СИП ЮАОР в световната икономика, в съответствие с взетите от тях политически решения и приоритетите им за развитие;

               г)да подобри капацитета на държавите по СИП ЮАОР в областта на търговската политика и въпросите, свързани с търговията;

               д)да подобри условията за нарастване на инвестициите и инициативите в частния сектор и да повиши капацитета по отношение на предлагането, конкурентоспособността и икономическия растеж в държавите по СИП ЮАОР, както и

               е)да укрепи съществуващите връзки между страните въз основа на солидарност и взаимен интерес.

               Споразумението се прилага временно между Европейския съюз и неговите държави членки, от една страна, и Ботсуана, Лесото, Намибия, Есватини и Южна Африка, от друга страна, считано от 10 октомври 2016 г., и между Европейския съюз и неговите държави членки, от една страна, и Мозамбик, от друга страна, считано от 4 февруари 2018 г.

               2.2.Съвместен съвет

               Съвместният съвет е създаден на основание член 100 от Споразумението, в който също така е посочено, че Съветът е „натоварен с надзора и административното осигуряване на прилагането на настоящото споразумение“.

               Съгласно член 101 от Споразумението Съвместният съвет се състои, от една страна, от съответните членове на Съвета на ЕС и съответните членове на Европейската комисия или техни представители и, от друга страна, от съответните министри на държавите по СИП ЮАОР или техни представители.

               Член 89, параграф 1 предвижда, че Съвместният съвет приема процедурен правилник и кодекс за поведение съгласно част III от Споразумението, отнасяща се до предотвратяването и уреждането на спорове.

               Член 102 от Споразумението предвижда, че Съвместният съвет приема решения с консенсус и такива решения са задължителни за страните.

               2.3.Предвиден акт на Съвместния съвет

               На първото си заседание Съвместният съвет трябва да приеме решения относно приемането на процедурния правилник за предотвратяването и уреждането на спорове и на кодекса за поведение на арбитрите и медиаторите („предвидения акт“).

               Предвиденият акт има за цел да установи оперативна рамка за прилагането на разпоредбите на част III от споразумението, отнасящи се до предотвратяването и уреждането на спорове.

               3.Позиция, която трябва да се заеме от името на Съюза

               Настоящото предложение за решение на Съвета определя позицията, която трябва да се заеме от името на Съюза в рамките на Съвместния съвет, създаден по СИП ЕС—ЮАОР, относно приемането на процедурния правилник за предотвратяването и уреждането на спорове и на кодекса за поведение на арбитрите и медиаторите.

               Страните по Споразумението постигнаха съгласие по тези проекти на решения, като без да се засягат процедурите на ЕС за вземане на решения, тези проекти на решения следва да бъдат приети на първото заседание на Съвместния съвет, което е предвидено за първото полугодие на 2019 г.

               По същество приложените процедурен правилник и кодекс за поведение са много сходни с правилниците и кодексите по други споразумения за икономическо партньорство или по други търговски споразумения.

               Посочените решения са от първостепенно значение за прилагането на разпоредбите на част III от Споразумението, отнасящи се до предотвратяването и уреждането на спорове и, следователно, за безпрепятственото изпълнение на Споразумението.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  1
               .

               4.1.2.Приложение в конкретния случай

               Съвместният съвет е орган, създаден по силата на споразумение, а именно Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна.

               Актът, който Съвместният съвет има за задача да приеме, представлява акт с правно действие. Предвиденият акт ще бъде обвързващ съгласно международното право в съответствие с член 102 от Споразумението.

               Предвиденият акт не допълва, нито изменя институционалната рамка на Споразумението.

               Поради това процесуалноправното основание за предлаганото решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с общата търговска политика.

               Поради това материалноправното основание за предложеното решение е член 207 от ДФЕС.

               4.3.Заключение

               Правното основание за предложеното решение следва да бъде член 207 от ДФЕС във връзка с член 218, параграф 9 от ДФЕС.

               2018/0377 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Съвместния съвет, създаден съгласно Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна, във връзка с приемането на процедурния правилник за предотвратяването и уреждането на спорове и на кодекса за поведение на арбитрите и медиаторите

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Споразумението за икономическо партньорство между Европейския съюз и неговите държави членки, от една страна, и държавите по СИП с Южноафриканската общност за развитие (ЮАОР), от друга страна, е подписано от Европейския съюз и неговите държави членки на 10 юни 2016 г. („Споразумението“). Споразумението се прилага временно между Европейския съюз и неговите държави членки, от една страна, и Ботсуана, Лесото, Намибия, Есватини и Южна Африка, от друга страна, считано от 10 октомври 2016 г., и между Европейския съюз и неговите държави членки, от една страна, и Мозамбик, от друга страна, считано от 4 февруари 2018 г.

               (2)Съгласно член 102, параграф 1 от Споразумението Съвместният съвет може да взема решения по всички въпроси, попадащи в приложното поле на Споразумението. Член 89, параграф 1 предвижда, че Съвместният съвет приема процедурен правилник и кодекс за поведение съгласно част III от Споразумението, отнасяща се до предотвратяването и уреждането на спорове.

               (3)На първото си заседание Съвместният съвет трябва да приеме решения относно процедурния правилник за предотвратяването и уреждането на спорове и на кодекса за поведение на арбитрите и медиаторите.

               (4)Тъй като решението ще има задължителен характер за Съюза е целесъобразно да се определи позицията, която трябва да се заеме от името на Съюза в рамките на Съвместния съвет.

               (5)Приемането на процедурен правилник и на кодекс за поведение е предвидено в част III от Споразумението,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза на първото заседание на Съвместния съвет, се основа на проекта на решение на Съвместния съвет относно процедурния правилник за предотвратяването и уреждането на спорове и кодекса за поведение на арбитрите и медиаторите, приложен към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61 — 64.

    ---documentbreak---

               ЕВРОПЕЙСКА КОМИСИЯ
            Брюксел, 5.11.2018
            COM(2018) 729 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз в рамките на Съвместния съвет, създаден съгласно Споразумението за икономическо партньорство между Европейския съюз и неговите държави членки, от една страна, и държавите по СИП ЮАОР, от друга страна, във връзка с приемането на процедурния правилник за предотвратяването и уреждането на спорове и на кодекса за поведение на арбитрите и медиаторите

               ПРИЛОЖЕНИЕ

               РЕШЕНИЕ № 2 НА СЪВМЕСТНИЯ СЪВЕТ

               от ... г.

               относно приемането на процедурния правилник за предотвратяването и уреждането на спорове и на кодекса за поведение на арбитрите и медиаторите

               СЪВМЕСТНИЯТ СЪВЕТ,

               като взе предвид Споразумението за икономическо партньорство между Европейския съюз и неговите държави членки, от една страна, и държавите по СИП с Южноафриканската общност за развитите (ЮАОР), от друга страна („Споразумението“), подписано в Касане на 10 юни 2016 г., и по-специално член 89, параграф 1 и членове 100, 101 и 102 от него,

               ПРИЕ НАСТОЯЩОТО РЕШЕНИЕ:

               1.Процедурният правилник за предотвратяването и уреждането на спорове се приема във вида, в който фигурира в приложение I.

               2.Кодексът за поведение на арбитрите и медиаторите се приема във вида, в който фигурира в приложение II.

               3.Настоящото решение влиза в сила в деня на приемането му.

               Съставено в … на …година

                        За Съвместния съвет

                        Министър на търговията на

                        Представител на ЕС

               ПРИЛОЖЕНИЕ I

               ПРОЦЕДУРЕН ПРАВИЛНИК ЗА ПРЕДОТВРАТЯВАНЕТО И УРЕЖДАНЕТО НА СПОРОВЕ

               Член I

               Определения

               1.В част III (Предотвратяване и уреждане на спорове) от Споразумението и съгласно настоящия правилник:

               а)„административен персонал“ — по отношение на арбитър — означава лица, които са под ръководството и контрола на съответния арбитър, с изключение на помощниците;

               б)„съветник“ означава лице, ангажирано от една от страните да предоставя консултации или да подпомага тази страна във връзка с арбитражното производството;

               в)„Споразумение“ означава Споразумението за икономическо партньорство между Европейския съюз и държавите по СИП ЮАОР, подписано на 10 юни 2016 г.;

               г)„арбитър“ означава член на арбитражния комитет;

               д)„арбитражен комитет“ означава комитет, съставен по силата на член 80 (Съставяне на арбитражния комитет) от Споразумението;

               е)„помощник“ означава лице, което в рамките на мандата на определен арбитър и под ръководството и контрола на арбитър извършва проучвания или оказва съдействие на този арбитър;

               ж)„страна ищец“ означава страната, която отправя искане за съставяне на арбитражен комитет съгласно член 80 (Съставяне на арбитражния комитет) от Споразумението;

               з)„ден“ означава един календарен ден;

               и)„страна“ или „страни“ означава страните по спора;

               й)„страна ответник“ означава страната, за която се твърди, че нарушава разпоредбите, посочени в член 76 (Приложно поле) от Споразумението; както и

               к)„представител на една от страните“ означава служител или всяко друго лице, назначено от правителствен или държавен орган или от друг публичноправен субект на една от страните, който или което представлява тази страна за целите на спор по настоящото Споразумение.

               Член II

               Уведомления

               1.Всяко искане, известие, писмено становище или друг документ на:

               а)арбитражния комитет се изпраща на двете страни едновременно;

               б)една от страните, което или който е адресиран или адресирано до арбитражния комитет, се изпраща едновременно като копие до другата страна, както и

               в)една от страните, което или който е адресиран или адресирано до другата страна, се изпраща едновременно като копие до арбитражния комитет, по целесъобразност.

               2.Всяко уведомление по параграф 1 от настоящия член се изпраща посредством електронно съобщение или, ако е уместно, чрез друго далекосъобщително средство, което документира изпращането му. Освен ако се докаже обратното, това уведомление се счита за предадено в деня на изпращането му.

               3.Всички уведомления се адресират до Генерална дирекция „Търговия“ на Европейската комисия на Европейския съюз и съответно до координатора за държавите по СИП ЮАОР, предвиден в член 105 от Споразумението.

               4.Несъществените технически грешки, допуснати в искане, известие, писмено становище или друг документ, свързан с производството пред арбитражния комитет, могат да бъдат поправени с изпращането на нов документ, в който ясно се посочват промените.

               5.Ако последният ден, определен за представянето на документ, съвпада с официален празник на Европейската комисия или на съответната държава или съответните държави по СИП ЮАОР, документът се счита за представен на следващия работен ден.

               6.В зависимост от предмета на спора екземпляри от всички искания и уведомления, адресирани до Комитета по търговия и развитие ЕС—СИП ЮАОР, се изпращат и до другите съответни подкомитети, съставени съгласно Споразумението.

               Член III

               Назначаване на арбитри

               1.Ако даден арбитър се избира чрез жребий в съответствие с член 80 от Споразумението, председателят на Комитета по търговия и развитие своевременно уведомява страните за датата, часа и мястото на тегленето на жребия.

               2.Страните имат право да присъстват при тегленето на жребия, като тегленето на жребия се провежда пред присъстващата страна или присъстващите страни.

               3.Председателят на Комитета по търговия и развитие уведомява писмено всяко лице, което е избрано да изпълнява функциите на арбитър, за назначаването му. До пет (5) дни от датата, на която е уведомено за неговото назначаване, това лице потвърждава на двете страни, че е на разположение да изпълнява тези функции.

               4.Ако списъкът, предвиден в член 94 от Споразумението, не е съставен към момента на подаването на искане по член 80, параграф 3 от Споразумението или не съдържа достатъчен брой имена към този момент, арбитрите се избират чрез жребий измежду лицата, които са били официално предложени от едната страна или и от двете страни.

               Член IV

               Организационна среща

               1.Освен ако страните не уговорят друго, те организират среща с арбитражния комитет в срок от десет (10) дни от съставянето му, за да се определят въпросите, чието разглеждане страните или арбитражният комитет считат за уместно, включително:

               а)възнаграждението и разходите, платими на арбитрите, които трябва да съответстват на стандартите на Световната търговска организация;

               б)възнаграждението, платимо на помощника(помощниците), чиято обща сума не може да превишава 50 % от възнаграждението на арбитъра(арбитрите); или

               в)графика на производството.

               2.Арбитрите и представителите на страните могат да участват в тази среща по телефон или чрез видеоконферентна връзка.

               Член V

               Мандат

               1.Ако страните не уговорят друго в срок от седем (7) дни след датата на съставяне на арбитражния комитет, мандатът на арбитражния комитет е:

               а)да разгледа, въз основа на съответните разпоредби на Споразумението, цитирани от страните, въпроса, посочен в искането за съставяне на арбитражния комитет;

               б)да направи заключения относно съответствието на разглежданата мярка с разпоредбите на Споразумението, посочени в член 76 от Споразумението; както и

               в)да представи доклад в съответствие с членове 81 и 82 от Споразумението.

               2.Ако страните уговорят друг мандат, те уведомяват арбитражния комитет за уговорения мандат в срока, определен в параграф 1 от настоящия член.

               Член VI

               Писмени становища

               Страната ищец изпраща своето писмено становище не по-късно от двадесет (20) дни след датата на съставяне на арбитражния комитет. Страната ответник представя своето писмено становище не по-късно от двадесет (20) дни след датата на предаване на писменото становище на страната ищец.

               Член VII

               Функциониране на арбитражния комитет

               1.Председателят на арбитражния комитет председателства всичките му заседания. Арбитражният комитет може да оправомощи своя председател да взема административни и процедурни решения.

               2.Освен ако в част III от Споразумението или в настоящия процедурен правилник е предвидено друго, арбитражният комитет може да осъществява дейността си по всякакъв начин, включително по телефон, факс или с компютърна връзка.

               3.В разискванията на арбитражния комитет могат да участват единствено арбитрите, но техните помощници могат да присъстват на разискванията, ако получат разрешение от арбитражния комитет за това.

               4.Изготвянето на всяко решение или доклад е от изключителната компетентност на арбитражния комитет и не може да бъде делегирано.

               5.Ако възникне процедурен въпрос, който не е уреден в част III от Споразумението и приложенията към него, арбитражният комитет може, след като се консултира със страните, да приеме подходяща процедура, съвместима с посочените разпоредби.

               6.Когато арбитражният комитет прецени, че е необходимо да се променят сроковете за производството, предвидени в част III от Споразумението, или да се внесат корекции от процедурен или административен характер, след като се консултира със страните, той ги информира писмено за мотивите, налагащи промяната или корекцията, като посочва съответния срок или необходимата корекция.

               Член VIII

               Замяна

               1.Ако даден арбитър не е в състояние да участва в производството, направи си отвод или трябва да бъде заменен, заместникът се избира в съответствие с член 80, параграф 3 от Споразумението.

               2.Когато една от страните счита, че даден арбитър не изпълнява изискванията по приложение II (Кодекс за поведение на арбитрите и медиаторите) и по тази причина следва да бъде заменен, страната уведомява другата страна в срок до петнадесет (15) дни след получаването на достатъчни доказателства за предполагаемото неизпълнение от страна на арбитъра на изискванията по приложение II (Кодекс за поведение на арбитрите и медиаторите).

               3.Страните провеждат консултации в срок до петнадесет (15) дни след уведомяването на другата страна.

               4.Страните уведомяват арбитъра за предполагаемото неизпълнение и могат да поискат от него да вземе мерки за отстраняване на неизпълнението. Страните могат също така по взаимно съгласие да отстранят арбитъра и да изберат нов арбитър в съответствие с член 80 от Споразумението.

               5.Ако страните не постигнат съгласие относно необходимостта от замяна на арбитър, различен от председателя на арбитражния комитет, всяка от страните може да поиска въпросът да бъде отнесен до председателя на арбитражния комитет, който взема окончателното решение.

               6.Ако председателят на арбитражния комитет установи, че арбитърът не изпълнява изискванията по приложение II (Кодекс за поведение на арбитрите и медиаторите), новият арбитър се избира в съответствие с член 80 от Споразумението.

               7.Ако страните не постигнат споразумение за необходимостта от замяна на председателя, всяка от страните може да поиска въпросът да бъде отнесен до едно от останалите лица в списъка, изготвен съгласно член 94 от Споразумението,  избрано да изпълнява функциите на председател на арбитражния комитет. Името на това лице се изтегля чрез жребий от председателя на Комитета по търговия и развитие. Така избраното лице решава дали председателят изпълнява изискванията по приложение II (Кодекс за поведение на арбитрите и медиаторите). Това решение е окончателно.

               Ако решението е, че председателят не изпълнява изискванията по приложение II (Кодекс за поведение на арбитрите и медиаторите), новият председател се избира в съответствие с член 80 от Споразумението.

               Член IX

               Изслушвания

               1.Въз основа на графика, определен в съответствие с член IV, параграф 1, буква в), след като се консултира със страните и с другите арбитри, председателят на арбитражният комитет уведомява страните за датата, часа и мястото на изслушването. Тази информация се предоставя също така и на обществеността от страната, на чиято територия се провежда изслушването, освен ако изслушването е при закрити врата.

               2.Освен ако страните не уговорят друго място, изслушването се провежда в Брюксел, ако ищецът е държава по СИП ЮАОР или Южноафриканският митнически съюз, и на териториите на държавите по СИП ЮАОР, ако ищецът е Европейският съюз. Ако спорът се отнася до мярка, прилагана от държава по СИП ЮАОР, изслушването се провежда на територията на тази държава, освен ако в срок от десет (10) дни от съставянето на комитета държавата отправи до него писмено уведомление да се използва друго място за провеждане на изслушването.

               3.Страната ответник поема разходите, произтичащи от логистичната организация на изслушването, които inter alia включват разходите, свързани с наемането на зала за изслушването. Тук не се включват разходите за писмени и устни преводи, нито разходите, платими във връзка с дейността на съветниците, арбитрите, техния административен персонал и помощниците.

               4.Арбитражният комитет може да насрочи допълнителни изслушвания, ако страните се уговорят за това.

               5.Всички арбитри присъстват от началото до края на изслушването.

               6.Освен ако страните не уговорят друго, следните лица могат да присъстват на изслушването, независимо дали производството се провежда при открити или закрити врата:

               а)представители на страните;

               б)съветници;

               в)помощници и административен персонал;

               г)преводачи, извършващи устен и писмен превод, и протоколисти на арбитражния комитет; както и

               д)експерти, определени от арбитражния комитет съгласно член 90 от Споразумението.

               7.Най-късно седем (7) дни преди датата на изслушването всяка от страните представя на арбитражния комитет и на другата страна списък с имената на лицата, които ще пледират от нейно име по време на изслушването, както и на другите представители или съветници, които ще присъстват на изслушването.

               8.Съгласно член 89, параграф 2 от Споразумението, изслушванията пред арбитражния комитет са публични, освен ако арбитражният комитет реши друго по собствена инициатива или по искане на страните.

               9.След като се консултира със страните, арбитражният комитет взема решение относно подходящата логистична организация и процедурите, с цел да гарантира ефективно провеждане на изслушването, когато то се провежда при открити врата. Тези процедури могат да включват излъчване на живо по интернет или използването на затворена телевизионна мрежа.

               10.Арбитражният комитет провежда изслушването по посочения по-долу начин, като осигурява на страната ищец и на страната ответник еднакво процесуално време за доводи и за възражения срещу доводите:

               Доводи

               а)представяне на доводите на ищеца;

               б)представяне на доводите на ответника.

               Възражения

               а)отговор от ищеца;

               б)реплика от ответника.

               11.Арбитражният комитет може да отправя въпроси към всяка от страните във всеки един момент от изслушването.

               12.Арбитражният комитет осигурява изготвянето на протокол от всяко изслушване и изпращането му на страните в разумен срок след изслушването. Страните могат да представят коментари по протокола, а арбитражният комитет може да вземе под внимание тези коментари.

               13.Всяка една от страните може да представи допълнително писмено становище по всеки един от въпросите, повдигнати по време на изслушването, в срок от десет (10) дни след датата на изслушването.

               Член X

               Писмени въпроси

               1.Арбитражният комитет има право във всеки момент на производството да отправя писмено въпроси към едната или към двете страни. Всички въпроси, отправени до една от страните, се изпращат като копие до другата страна.

               2.Всяка страна предоставя на другата страна копие от своите отговори на въпросите, отправени от арбитражния комитет. Другата страна има възможност да представи писмени бележки по отговорите на другата страна до седем (7) дни след връчването на копието на тези отговори.

               Член XI

               Поверителност

               1.Всяка от страните и арбитражният комитет третират като поверителна всяка информация, предоставена от другата страна на арбитражния комитет и определена като такава от тази страна. Когато страна представи на арбитражния комитет писмено становище, което съдържа поверителна информация, в срок от петнадесет (15) дни тази страна предоставя също така становище, което не съдържа поверителната информация и може да бъде оповестено публично.

               2.Разпоредбите на настоящия процедурен правилник не възпрепятстват страните да огласяват публично своите собствени позиции, ако при позоваването на информация, предоставена от другата страна, не разкриват информация, определена от другата страна като поверителна.

               3.Арбитражният комитет заседава при закрити врата, когато становището и доводите на една от страните съдържат поверителна делова информация. Страните са длъжни да опазват поверителния характер на заседанията на арбитражния комитет, когато същите се провеждат при закрити врата.

               Член XII

               Контакти ex parte

               1.Арбитражният комитет няма право да провежда срещи или да осъществява контакти с една от страните в отсъствие на другата страна.

               2.Никой арбитър няма право да обсъжда каквито и да било аспекти на предмета на производството с едната или с двете страни в отсъствие на останалите арбитри.

               Член XIII

               Становища аmicus curiae

               1.Освен ако страните не уговорят друго, до пет (5) дни след датата на съставянето на арбитражния комитет, арбитражният комитет може да приема непоискани писмени становища от физически лица, граждани на едната или другата страна, или от юридически лица, установени на територията на едната или другата страна, които са независими от правителствата на страните, при условие че тези становища:

               а)постъпят в арбитражния комитет до десет (10) след датата на съставянето на арбитражния комитет;

               б)са пряко свързани с фактически или юридически въпрос, разглеждан от арбитражния комитет;

               в)съдържат описание на лицето, което внася становището, включително националност на физическото лице и съответно седалище, предмет на дейност, правен статут, общи цели и източник на финансиране на юридическото лице;

               г)посочват характера на интереса на лицето в производството пред арбитражния комитет; както и

               д)са изготвени на езиците, избрани от страните в съответствие с член XV, параграфи 1 и 2 от настоящия процедурен правилник.

               2.Становищата се връчват на страните с цел да представят своите коментари. Страните могат да внесат коментари в арбитражния комитет в срок от десет (10) след връчването.

               3.Арбитражният комитет изброява в своя доклад всички становища, които са постъпили при него в съответствие с член XIII, параграф 1 от настоящия член. Арбитражният комитет не е длъжен да разгледа в своя доклад доводите, приведени в тези становища, но ако ги разгледа, е длъжен да вземе предвид и всички коментари, представени от страните съгласно параграф 2 от настоящия член.

               Член XIV

               Неотложни ситуации

               В неотложни ситуации по смисъла на част III от Споразумението арбитражният комитет, след като се консултира със страните, приема подходящи изменения на сроковете, посочени в настоящия процедурен правилник. Арбитражният комитет уведомява страните за тези изменения.

               Член XV

               Писмени и устни преводи

               1.По време на консултациите, посочени в член 77 от Споразумението, и не по-късно от заседанието, посочено в член IV, параграф 1 от настоящия процедурен правилник, страните полагат усилия да уговорят общ работен език за производството пред арбитражния комитет.

               2.Ако страните не съумеят да уговорят общ работен език, се прилагат правилата по член 91, параграф 2 от Споразумението.

               3.Страната ответник осигурява устен превод на устните изложения на езиците, избрани от страните.

               4.Докладите и решенията на арбитражния комитет се изготвят на езика или езиците, избран(и) от страните. Ако страните не са уговорили общ работен език, междинният и окончателният доклад на арбитражния комитет се изготвят на един от работните езици на СТО.

               5.Всяка от страните може да представи коментари относно точността на писмените преводи на документи, изготвени съгласно настоящия процедурен правилник.

               6.Всяка страна заплаща разноските по превода на своите писмени становища. Всички разходи за писмен превод на решение се поемат поравно между страните.

               Член XVI

               Други процедури

               Сроковете, определени в настоящия процедурен правилник, се изменят в съответствие със специалните срокове, предвидени за приемането от арбитражния комитет на доклад или решение в производствата по членове 84, 85, 86 и 87 от Споразумението.

               ****

               ПРИЛОЖЕНИЕ II

               КОДЕКС ЗА ПОВЕДЕНИЕ НА АРБИТРИТЕ И МЕДИАТОРИТЕ

               Член I

               Определения

               1.В настоящия кодекс за поведение:

               а)„административен персонал“, по отношение на арбитър, означава лицата, които са под ръководството и контрола на съответния арбитър, с изключение на помощниците;

               б)„помощник“ означава лице, което в рамките на мандата на определен арбитър и под ръководството и контрола на арбитър извършва проучвания или оказва съдействие на този арбитър;

               в)„кандидат“ означава лице, чието име фигурира в списъка на арбитрите, посочен в член 94 от Споразумението, и чиято кандидатура за избиране като арбитър се разглежда по реда на член 80 от Споразумението;

               г)„медиатор“ означава лице, което е избрано за медиатор в съответствие с член 78 от Споразумението;

               д)„член“ или „арбитър“ означава член на арбитражен комитет, съставен съгласно член 80 от Споразумението.

               Член II

               Ръководни принципи

               1.За да бъде гарантирана почтеността и безпристрастността на механизма за уреждане на спорове всеки кандидат или арбитър е длъжен:

               а)да се запознае с настоящия кодекс за поведение;

               б)да бъде независим и безпристрастен;

               в)да не допуска преки или косвени конфликти на интереси;

               г)да не допуска нарушения на деонтологичните норми и да не създава впечатления за нарушаване на деонтологичните норми или за пристрастност;

               д)да съблюдава строги норми на поведение; както и

               е)да не се влияе от личен интерес, от оказван външен натиск, от съображения от политически характер, от обществени недоволства, от лоялност по отношение на една от страните или от страх от критики.

               2.Арбитърът няма право пряко или косвено да поема задължения или да приема облаги под каквато и да било форма, които по някакъв начин биха възпрепятствали или биха създали впечатление за възпрепятстване на надлежното изпълнение на неговите задължения.

               3.Арбитърът няма право да използва своето положение в арбитражния комитет, за да обслужва лични или частни интереси. Арбитърът се въздържа от действия, които могат да създадат впечатление, че други лица са в състояние да му окажат влияние.

               4.Арбитърът не позволява поведението или преценката му да бъдат повлияни от предишни или настоящи връзки или отговорности от финансов, делови, професионален, личен или обществен характер.

               5.Арбитърът се въздържа от установяването на каквито и да било връзки или от придобиването на всякакви финансови облаги, които биха могли да повлияят на неговата безпристрастност или които биха могли логично да създадат впечатление за нарушаване на деонтологичните норми или за пристрастност.

               6.Арбитърът упражнява своя мандат, без да приема или иска указания от правителства, от международни, правителствени или неправителствени организации или от частни източници, и не трябва да е участвал в предишни етапи на спора, който му е възложен за разглеждане.

               Член III

               Задължения за оповестяване

               1.Преди да приеме назначението си за арбитър съгласно член 80 от Споразумението, кандидатът, на когото е предложено да бъде назначен за арбитър, е длъжен да оповести наличието на всякакви интереси, връзки или други обстоятелства, които биха могли да повлияят на неговата независимост или безпристрастност, или които биха могли логично да създадат впечатление за нарушаване на деонтологичните норми или за пристрастност в производството.

               2.За тази цел кандидатът е длъжен да полага всички разумни усилия, за да се информира за съществуването на такива интереси, връзки и обстоятелства, включително финансови, професионални, трудови или семейни интереси.

               3.Задължението за оповестяване по параграф 1 от настоящия член е постоянно и изисква от арбитъра да оповестява всички подобни интереси, връзки или обстоятелства, които могат да възникнат на един или друг етап от производството.

               4.Възможно най-скоро след като кандидатът или арбитърът узнае обстоятелства, отнасящи се до реални или възможни нарушения на настоящия кодекс за поведение, той съобщава тези обстоятелства на Комитета по търговия и развитие с цел последващото им разглеждане от страните.

               Член IV

               Задължения на арбитрите

               1.След като приеме назначението си, арбитърът трябва да е на разположение да изпълнява задълженията си и да изпълнява тези задължения съвестно и своевременно по време на цялото производство по справедлив и прилежен начин.

               2.Арбитърът разглежда единствено въпросите, които са повдигнати по време на производството и са необходими за вземането на решение, и не може да делегира това задължение на друго лице.

               3.Арбитърът предприема всички подходящи мерки, за да гарантира, че неговите помощници и административният му персонал познават и изпълняват задълженията, поети от арбитрите по силата на членове II, III, IV и VI от настоящия кодекс за поведение.

               Член V

               Задължения на бившите арбитри

               1.Бившият арбитър се въздържа от действия, които могат да създадат впечатление за проявена пристрастност при изпълнение на задълженията му или за извлечена изгода от решението на арбитражния комитет.

               2.Бившият арбитър изпълнява задълженията, посочени в член VI от настоящия кодекс за поведение.

               Член VI

               Поверителност

               1.Арбитърът никога не разкрива информация за производството, която не е публична, или информация, придобита по време на производството, за което е назначен. Арбитърът не може при никакви обстоятелства да използва или разкрива тази информация, за да набави лична облага за себе си или за други лица, или за да увреди интересите на други лица.

               2.Арбитърът не разкрива решението на арбитражния комитет или части от него преди това решение да бъде публикувано в съответствие с част III от Споразумението.

               3.Арбитърът никога не разкрива разискванията, провеждани в арбитражния комитет, или становищата на други арбитри, и не прави изявления относно производството, за което е назначен или относно предмета на спора в производството.

               Член VII

               Разходи

               Арбитърът води документация и представя окончателен отчет за времето, отделено на производството, и за своите разходи, както и за времето и разходите на своите помощници и административен персонал.

               Член VIII

               Медиатори

               Настоящият кодекс за поведение се прилага към медиаторите mutatis mutandis.

               ****


               ЕВРОПЕЙСКА КОМИСИЯ
            Брюксел, 30.11.2018
            COM(2018) 901 final
            Предложение за
            РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА
            относно мобилизирането на средства по линия на Инструмента за гъвкавост за финансиране на незабавни бюджетни мерки за справяне с текущите предизвикателства на миграцията, притоците на бежанци и заплахите за сигурността

               ОБЯСНИТЕЛЕН МЕМОРАНДУМ

               В Регламент (ЕС, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020
                  1
                е предвидена възможността за мобилизиране на средства по Инструмента за гъвкавост с цел финансиране на ясно определени разходи, които не могат да бъдат финансирани в рамките на наличните тавани за една или повече функции от многогодишната финансова рамка.

               В съответствие с член 11 от Регламент № 1311/2013 на Съвета и точка 12 от Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  2
               , след като разгледа всички възможности за преразпределяне на бюджетни кредити и изчерпа неразпределения марж по разходна функция Сигурност и гражданство (функция 3), Комисията предлага Инструментът за гъвкавост да бъде мобилизиран през 2019 г. Наличната годишна сума през 2019 г. е в размер на 600 милиона евро (по цени от 2011 г.), съответстващи на 703 милиона евро по текущи цени. Освен това са налични 520 милиона евро от неизползваната част за 2018 г.

               Това мобилизиране на средства се отнася до сума в размер на 985,6 милиона евро над тавана за функция 3 от многогодишната финансова рамка и е предназначено за финансирането на подкрепа за мерки за справяне с кризата с миграцията, бежанците и сигурността. Заедно с първоначалния проектобюджет за 2019 г. Комисията направи предложение за мобилизиране на Инструмента за гъвкавост
                  3
                за същата цел. Това първо мобилизиране, което включваше и 38,1 милиона евро, които трябва да бъдат мобилизирани над тавана по функция 1б за осигуряване на финансиране за разширяването на Програмата за подкрепа на структурните реформи, беше отменено от второ предложение
                  4
               , което придружи писмо за внасяне на корекции № 1/2019
                  5
               , прието от Комисията на 16 октомври 2018 г.

               При липса на съгласие на помирителния комитет по бюджета за 2019 г. по време на периода от двадесет и един дни, предвиден в член 314 параграф 6 от Договора за функционирането на Европейския съюз (ДФЕС), който приключи на 19 ноември 2018 г., Комисията представи днес втори проектобюджет за 2019 г
                  6
               . в съответствие с член 314 параграф 8 от Договора за функционирането на Европейския съюз. Настоящото предложение за мобилизиране на Инструмента за гъвкавост придружава този втори ПБ и отменя и заменя второто предложение, направено на 16 октомври 2018 г.

               Индикативните бюджетни кредити за плащания, съответстващи на предложеното мобилизиране на Инструмента за гъвкавост, са изчислени въз основа на правилата, приложими за предварителното финансиране, изчистването на предварителното финансиране и окончателните плащания по различните видове мерки, които следва да се финансират. Тези индикативни бюджетни кредити за плащания са представени в таблицата по-долу:

               (в милиони евро по текущи цени)

                        Година

                        Бюджетни кредити за плащания, свързани с мобилизирането на Инструмента за гъвкавост през 2019 г.

                        2019 г.

                        496,7

                        2020 г.

                        198,8

                        2021 г.

                        118,5

                        2022 г.

                        119,3

                        2023 г.

                        52,3

                        Общо

                        985,6

               Предложение за

               РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА

               относно мобилизирането на средства по линия на Инструмента за гъвкавост за финансиране на незабавни бюджетни мерки за справяне с текущите предизвикателства на миграцията, притоците на бежанци и заплахите за сигурността

               ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,

               като взеха предвид Договора за функционирането на Европейския съюз,

               като взеха предвид Междуинституционалното споразумение от 2 декември 2013 г. между Европейския парламент, Съвета и Комисията относно бюджетната дисциплина, сътрудничеството по бюджетни въпроси и доброто финансово управление
                  7
               , и по-специално точка 12 от него,

               като взеха предвид предложението на Европейската комисия,

               като имат предвид, че:

               (1)Инструментът за гъвкавост е предназначен да осигурява финансирането на ясно определени разходи, които не могат да се финансират в рамките на наличните тавани за една или повече функции.

               (2)Таванът на годишната сума, предоставена за Инструмента за гъвкавост, е 600 000 000 евро (по цени от 2011 г.), както е посочено в член 11 от Регламент (ЕС, Евратом) № 1311/2013 на Съвета
                  8
               , увеличен, когато е необходимо, с освободените суми, предоставени в съответствие с параграф 1, втора алинея от този член.

               (3)За справяне с текущите предизвикателства, свързани с миграцията, притоците на бежанци и заплахите за сигурността, е необходимо да се мобилизират значителни по размер допълнителни суми с цел спешно финансиране на такива мерки.

               (4)След като бяха разгледани всички възможности за преразпределяне на бюджетни кредити под тавана за разходите по функция 3 (Сигурност и гражданство), е необходимо да се мобилизира Инструментът за гъвкавост, за да се допълнят финансовите средства, предвидени в общия бюджет на Съюза за 2019 финансова година, над тавана по функция 3 със сумата от 985 629 138 EUR за финансиране на мерки в сферата на миграцията, бежанците и сигурността.

               (5)Въз основа на очаквания профил на плащанията бюджетните кредити за плащания, съответстващи на мобилизираните средства по линия на Инструмента за гъвкавост, следва да бъдат разпределени за няколко финансови години.

               (6)За да се даде възможност за бързо усвояване на средствата, настоящото решение следва да се прилага от началото на 2019 финансова година,

               ПРИЕХА НАСТОЯЩОТО РЕШЕНИЕ:

               Член 1

               (1)Инструментът за гъвкавост се мобилизира за осигуряване на сума в размер на 985 629 138 EUR под формата на бюджетни кредити за поети задължения по функция 3 (Сигурност и гражданство) в рамките на общия бюджет на Съюза за 2019 финансова година.

               Сумата, посочена в първата алинея, ще се използва за финансирането на мерки за справяне с текущите предизвикателства, свързани с миграцията, притоците на бежанци и заплахите за сигурността.

               (2)Въз основа на очаквания профил на плащанията бюджетните кредити за плащания, съответстващи на мобилизираните средства по линия на Инструмента за гъвкавост, са със следния размер:

               а)496 697 300 EUR през 2019 г.;

               б)198 761 656 EUR през 2020 г.;

               в)118 520 503 EUR през 2021 г.;

               г)119 297 639 EUR през 2022 г.;

               д)52 352 040 EUR през 2023 г.

               Конкретните суми на бюджетните кредити за плащания за всяка финансова година се разрешават в съответствие с годишната бюджетна процедура.

               Член 2

               Настоящото решение влиза в сила в деня на публикуването му в Официален вестник на Европейския съюз.

               То се прилага от 1 януари 2019 г.

               Съставено в Брюксел на […] година.

                  За Европейския парламент
                        За Съвета

                  Председател
                        Председател

                     (1)

                        ОВ L 347, 20.12.2013 г., стр. 884.

                     (2)

                        ОВ C 373, 20.12.2013 г., стр. 1.

                     (3)

                        COM(2018) 280, 23.5.2018 г.

                     (4)

                        COM(2018) 708, 16.10.2018 г.

                     (5)

                        COM(2018) 709, 16.10.2018 г.

                     (6)

                        COM(2018) 900, 30.11.2018 г.

                     (7)

                        ОВ C 373, 20.12.2013 г., стр. 1.

                     (8)

                        Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).


               ЕВРОПЕЙСКА КОМИСИЯ
            Брюксел, 12.6.2018
            COM(2018) 454 final
            2018/0240(NLE)
            Предложение за
            РЕШЕНИЕ НА СЪВЕТА
            относно подписването от името на Европейския съюз на Споразумение за предотвратяване на нерегулирания риболов в открито море в централната част на Северния ледовит океан

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               На базата на съответните указания за водене на преговори
                  1
                Комисията проведе преговори с делегациите на Канада, Китайската народна република, Кралство Дания по отношение на Фарьорските острови и Гренландия, Исландия, Япония, Република Корея, Кралство Норвегия, Руската федерация и Съединените американски щати с оглед сключване на обвързващо Споразумение за предотвратяване на нерегулирания риболов в открито море в централната част на Северния ледовит океан (наричано по-нататък „споразумението“).

               Чрез споразумението ще бъде предотвратен нерегулираният търговски риболов в открито море в централната част на Северния ледовит океан — район с площ приблизително 2,8 милиона квадратни километра.  За този район няма данни някога да се е извършвал търговски риболов, нито има вероятност да започне да се извършва в близко бъдеще.  Въпреки това, имайки предвид променящите се условия в Северния ледовит океан, правителства на посочените държави разработиха настоящото споразумение в съответствие с подхода на предпазливост към управлението на рибарството.

               По силата на споразумението ще бъде разработена и осъществявана съвместна програма за научни изследвания и мониторинг с цел подобряване на разбирането на екосистемата(ите) в този район, и по-специално определяне на възможността в този район да съществуват рибни запаси, които да бъдат експлоатирани по устойчив начин.  В споразумението се предвижда възможността в бъдеще за този район да бъдат създадени една или повече допълнителни регионални организации или договорености за управление на рибарството.

               •Съгласуваност с действащите разпоредби в тази област на политиката

               В своите заключения от 2009 г. относно политиката на ЕС за Арктика
                  2
                Съветът изрази готовността си да обмисли предложение за установяване на регулаторна рамка за частта открито море, която все още не е обхваната от международен режим за опазване, като се разширят правомощията на съответните регионални организации за управление на рибарството или чрез всяко друго предложение в този смисъл, договорено от съответните страни. Съветът също така отбеляза, че до въвеждането на такава рамка, той подкрепя установяване на временна забрана върху нови риболовни дейности в тези води.

               В заключенията си от 2012 г. във връзка със Съобщението на Комисията относно външното измерение на общата политика в областта на рибарството
                  3
                Съветът наред с другото подчерта необходимостта от инициативи за съвместно управление, при които запасите се споделят с трети държави, за да се осигурят еднакви условия на конкуренция, и отново потвърди основополагащата роля на регионалните организации за управление на рибарството за устойчивото управление на рибните ресурси на международно равнище.

               С влизането в сила на споразумението ще бъде премахнат важен регулаторен пропуск в сега действащата рамка за международно управление на океаните.

               •Съгласуваност с други политики на Съюза

               Предложението е съгласувано с общата политика на Европейския съюз в областта на рибарството и  международното управление на океаните, включително и политиката на ЕС за Арктика.

               2.РЕЗУЛТАТИ ОТ ПОСЛЕДВАЩИ ОЦЕНКИ, ОТ КОНСУЛТАЦИИ СЪС ЗАИНТЕРЕСОВАНИТЕ СТРАНИ И ОТ ОЦЕНКИ НА ВЪЗДЕЙСТВИЕТО

               •Консултации със заинтересованите страни

               На 31 март 2016 г. Съветът прие указания за водене на преговори, с които на Комисията се разрешаваше да започне преговори от името на Европейския съюз за сключване на международно споразумение за предотвратяване на нерегулирания риболов в открито море в централната част на Северния ледовит океан. По време на проведените срещи държавите членки бяха информирани за напредъка на преговорите.

               •Събиране и използване на експертни знания и опит

                  Комисията разчиташе на експертните становища на държавите членки както при подготовката, така и при провеждането на всеки кръг от преговорите. По време на последните два кръга от преговорите в делегацията на ЕС участваше и външен правен експерт.

               3.ОТРАЖЕНИЕ ВЪРХУ БЮДЖЕТА

               Предложението не води до допълнителни разходи за бюджета на ЕС. —

               2018/0240 (NLE)

               Предложение за

               РЕШЕНИЕ НА СЪВЕТА

               относно подписването от името на Европейския съюз на Споразумение за предотвратяване на нерегулирания риболов в открито море в централната част на Северния ледовит океан

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 43, параграф 2 от него във връзка с член 218, параграф 5 от него,

               като взе предвид предложението на Европейската комисия,

               като има предвид, че:

               (1)Съюзът разполага с изключителна компетентност да приема мерки за опазването на морските биологични ресурси и да сключва споразумения с трети държави и международни организации.

               (2)По силата на Решение 98/392/ЕО на Съвета
                  4
                и Решение 98/414/ЕО на Съвета
                  5
                Съюзът съответно е договаряща се страна по Конвенцията на Организацията на обединените нации по морско право от 10 декември 1982 г. (наричана по-нататък „конвенцията“) и по Споразумението за прилагане на разпоредбите от Конвенцията на Организацията на обединените нации по морско право от 10 декември 1982 г., свързани с опазването и управлението на трансгранично преминаващите и далекомигриращи рибни запаси (наричано по-нататък „споразумението относно рибните запаси“). Както конвенцията, така и споразумението относно рибните запаси изискват от държавите да си сътрудничат при опазването и управлението на живите ресурси на морето. Споразумението за предотвратяване на нерегулирания риболов в открито море в централната част на Северния ледовит океан (наричано по-нататък „споразумението“) изпълнявана това задължение,

               (3)Съгласно Регламент (ЕС) № 1380/2013 на Европейския парламент и на Съвета
                  6
                Съюзът осъществява своите външни отношения в областта на рибарството в съответствие със своите международни задължения и цели на политиката, както и с целите и принципите, определени в членове 2 и 3 от същия регламент, за да осигури устойчивата експлоатация, управление и опазване на морските биологични ресурси и на морската среда. Споразумението съответства на тези цели.

               (4)На 31 март 2016 г. Съветът
                  7
                упълномощи Европейската комисия да води преговори от името на Европейския съюз за сключването на международно споразумение за предотвратяване на нерегулирания риболов в открито море в централната част на Северния ледовит океан. Преговорите приключиха успешно на 30 ноември 2017 г.

               (5)Превръщането в страна по споразумението ще насърчи съгласуваността на подхода на Съюза за опазването на океаните и ще засили неговият ангажимент към дългосрочното опазване и устойчивото използване на морските биологични ресурси в световен мащаб.

               (6)Поради това споразумението следва да бъде подписано от името на Съюза, при условие на неговото сключване

               ПРИЕ НАСТОЯЩОТО РЕШЕНИЕ:

               Член 1

               С настоящото се разрешава подписването от името на Съюза на Споразумението за предотвратяване на нерегулирания риболов в открито море в централната част на Северния ледовит океан (наричано по-нататък „споразумението“), при условие на сключването на посоченото споразумение.

               Текстът на споразумението е приложен към настоящото решение.

               Член 2

               Генералният секретариат на Съвета изготвя акта за предоставяне на пълномощия за подписване на споразумението, при условие че то бъде сключено, на лицето(ата), посочено(и) от преговарящите по споразумението.

               Член 3

               Настоящото решение влиза в сила в деня на приемането му.

               Съставено в Брюксел на […] година.

                     За Съвета

                     Председател

                     (1)

                        Приети от Съвета на 31.3.2016 г.

                     (2)

                        Док. 16857/09 + CORI

                     (3)

                        Док. 7087/12 REV 1 ADD 1 COR 1

                     (4)

                        Решение 98/392/ЕО на Съвета от 23 март 1998 г. за сключване от Европейската общност на Конвенция на Организацията на обединените нации по морско право от 10 декември 1982 г. и на Споразумението от 28 юли 1994 г. по отношение прилагането на част ХI от Конвенцията (ОВ L 179, 23.6.1998 г., стр. 1).

                     (5)

                        Решение 98/414/ЕО на Съвета от 8 юни 1998 г. относно ратификацията от страна на Европейската общност на Споразумението за прилагане на разпоредбите от Конвенцията на Организацията на обединените нации по морско право от 10 декември 1982 г., свързани с опазването и управлението на трансгранично преминаващите и далекомигриращи рибни запаси (ОВ L 189, 3.7.1998 г., стр. 14).

                     (6)

                        Регламент (ЕС) № 1380/2013 на Европейския парламент и на Съвета от 11 декември 2013 г. относно общата политика в областта на рибарството, за изменение на регламенти (ЕО) № 1954/2003 и (ЕО) № 1224/2009 на Съвета и за отмяна на регламенти (ЕО) № 2371/2002 и (ЕО) № 639/2004 на Съвета и Решение 2004/585/ЕО на Съвета (ОВ L 354, 28.12.2013 г., стр. 22).

                     (7)

                        Прието от Съвета на 31.3.2016 г. с документ № ST 7411 2016 ADD 1.

    ---documentbreak---

               ЕВРОПЕЙСКА КОМИСИЯ
            Брюксел,12.6.2018
            COM(2018) 454 final
            ПРИЛОЖЕНИЕ
            към
            Предложение за решение на Съвета
            относно подписването от името на Европейския съюз на Споразумение за предотвратяване на нерегулирания риболов в открито море в централната част на Северния ледовит океан

               ПРИЛОЖЕНИЕ

               СПОРАЗУМЕНИЕ ЗА ПРЕДОТВРАТЯВАНЕ НА НЕРЕГУЛИРАНИЯ РИБОЛОВ В ОТКРИТО МОРЕ

               В ЦЕНТРАЛНАТА ЧАСТ НА СЕВЕРНИЯ ЛЕДОВИТ ОКЕАН

               Страните по настоящото споразумение,

               като признават, че до неотдавна откритото море в централната част на Северния ледовит океан като цяло целогодишно е било покрито от ледена покривка, която прави риболова в тези води невъзможен, но че ледената покривка в този район е намаляла през последните години;

               като признават, че макар  екосистемите в централната част на Северния ледовит океан относително да не са били изложени на човешки дейности, тези екосистеми се променят вследствие на изменението на климата и други явления, както и че последствията от тези промени не са добре проучени;

               като признават ключовата роля на здравите и устойчиви морски екосистеми и рибни ресурси за храните и храненето;

               като признават специалните отговорности и специалните интереси на  държавите, разположени по крайбрежието на централната част на Северния ледовит океан, по отношение на опазването и устойчивото управление на рибните запаси в централната част на Северния ледовит океан;

               като отбелязват в тази връзка инициативата на държавите, разположени по крайбрежието на централната част на Северния ледовит океан, както е отразена в Декларацията относно предотвратяването на нерегулирания риболов в открито море в централната част на Северния ледовит океан, подписана на 16 юли 2015 г.;

               като припомнят принципите и разпоредбите на договорите и други международни инструменти относно морските рибни ресурси, които вече се прилагат по отношение на откритото море в централната част на Северния ледовит океан, включително съдържащите се във:

               Конвенцията на Организацията на обединените нации по морско право от 10 декември 1982 г., (наричана по-нататък „конвенцията“);

               Споразумението за прилагане на разпоредбите от Конвенцията на Организацията на обединените нации по морско право от 10 декември 1982 г., свързани с опазването и управлението на трансгранично преминаващите и далекомигриращи рибни запаси, от 4 август 1995 г. (наричано по-нататък „споразумението от 1995 г.“); и

               Кодекса за поведение  за отговорно рибарство от 1995 г. и други съответни инструменти, приети от Организацията по прехрана и земеделие на Организацията на обединените нации;

               като подчертават значението на осигуряването на сътрудничество и координация между страните и Комисията за риболова в североизточната част на Атлантически океан, която има правомощия да приема мерки за опазване и управление в част от откритото море в централната част на Северния ледовит океан, и други съответни механизми за управление на рибарството, които са въведени и функционират в съответствие с международното право, а също така и със съответните международни органи и програми;

               като вярват, че е малко вероятно в близко бъдеще търговският риболов в открито море в централната част на Северния ледовит океан  да стане осъществим, поради което при сегашните обстоятелства е твърде прибързано да се създават някакви допълнителни регионални или подрегионални организации или договорености за управление на рибарството по отношение на откритото море в централната част на Северния ледовит океан;

               като желаят, в съответствие с подхода на предпазливост, да предотвратят появата на нерегулиран риболов в открито море в централната част на Северния ледовит океан, като същевременно извършват редовен преглед на нуждата от допълнителни мерки за опазване и управление;

               като припомнят Декларацията на ООН от 2007 г. за правата на коренното население;

               като признават интересите на жителите на Арктическия регион, включително арктическото коренно население, от дългосрочното опазване и устойчиво използване на живите морски ресурси и от морски екосистеми в добро здраве в Северния ледовит океан и като подчертават значението на тяхното участие и участието на техните общности; и

               като желаят да насърчат използването както на научните познания, така и на познанията на коренното и местното население за живите морски ресурси на Северния ледовит океан и екосистемите, в които се намират, като основа за опазването и управлението на рибните ресурси в открито море в централната част на Северния ледовит океан,

               се споразумяха за следното:

               Член 1

               Използвани термини

               За целите на настоящото споразумение:

               а)
                     „зона на споразумението“ означава единната част открито море в централната част на Северния ледовит океан, заобиколена от водите, в които Канада, Кралство Дания по отношение на Гренландия, Кралство Норвегия, Руската федерация и Съединените американски щати упражняват юрисдикция по отношение на рибарството;

               б)
                     „риба“ означава видовете риба, мекотели и ракообразни, с изключение на тези, които принадлежат към прикрепените видове, както са определени в член 77 от конвенцията;

               в)
                     „риболов“ означава търсенето, привличането, откриването, улавянето, хващането или събирането на риба или всяка дейност, за която може с основание да се очаква, че ще доведе до привличане, откриване, улавяне, хващане или събиране на риба;

               г)
                     „търговски риболов“ означава риболов с търговска цел;

               д)
                     „проучвателен риболов“ означава риболов за целите на оценяване на устойчивостта и осъществимостта на бъдещ търговски риболов чрез обогатяване на научните данни за този вид риболов;

               е)
                     „плавателен съд“ означава всеки плавателен съд, използван, оборудван, за да бъде използван, или предназначен да бъде използван за риболов.

               Член 2

               Цел на настоящото споразумение

               Целта на настоящото споразумение е предотвратяване на нерегулирания риболов в открито море в централната част на Северния ледовит океан чрез прилагането на предохранителни мерки за опазване и управление като част от дългосрочна стратегия за запазване на здравето на морските екосистеми и за осигуряване на опазването и устойчивото използване на рибните запаси.

               Член 3

               Временни мерки за опазване и управление във връзка с риболова

               1.
                     Всяка страна разрешава на плавателните съдове, имащи право да плават под нейното знаме, да извършват търговски риболов в зоната на споразумението само по силата на:

               а)
                     мерки за опазване и управление с оглед устойчивото управление на рибните запаси, приети от една или повече регионални или подрегионални организации, или договорености за управление на рибарството, които са или могат да бъдат въведени и функционират в съответствие с международното право с цел управление на този риболов съгласно признати международни стандарти, или

               б)
                     временни мерки за опазване и управление, които могат да бъдат въведени от страните в съответствие с член 5, параграф 1, буква в), подточка ii).

               2.
                     Страните се насърчават да провеждат научни изследвания в рамките на съвместната програма за научни изследвания и мониторинг, създадена съгласно член 4, както и по силата на техните съответни национални научни програми.

               3.
                     Дадена страна може да разреши на плавателните съдове, имащи право да плават под нейното знаме, да извършват проучвателен риболов в зоната на споразумението само в съответствие с мерките за опазване и управление, установени от страните въз основа на член 5, параграф 1, буква г).

               4.
                     Страните гарантират, че техните научноизследователски дейности, за които се изисква извършването на риболов в зоната на споразумението, не са в ущърб на предотвратяването на нерегулирания търговски и проучвателен риболов и на опазването на здравето на морските екосистеми.  Страните се насърчават да се информират взаимно относно своите планове за разрешаване на такива научноизследователски дейности.

               5.
                     Страните гарантират спазването на временните мерки, установени с настоящия член, и на всякакви допълнителни или различни временни мерки, които биха могли да установят по силата на член 5, параграф 1, буква в).

               6.
                     В съответствие с член 7 от споразумението от 1995 г. страните, които са крайбрежни държави, и другите страни си сътрудничат с цел гарантиране на съвместимостта на мерките за опазване и управление на рибните запаси, намиращи се в райони, които са както във, така и извън националните юрисдикции в централната част на Северния ледовит океан, с цел да се гарантира опазването и управлението на тези запаси в тяхната цялост.

               7.
                     Освен предвиденото в параграф 4 по-горе, нищо в настоящото споразумение не може да се тълкува като ограничаване на правата на страните, свързани с морските научни изследвания, както са отразени в конвенцията.

               Член 4

               Съвместна програма за научни изследвания и мониторинг

               1.
                     Страните улесняват сътрудничеството в научни дейности с цел увеличаване на познанията за живите морски ресурси в централната част на Северния ледовит океан и за екосистемите, в които се намират.

               2.
                     Страните се съгласяват да въведат в срок от две години от влизането в сила на настоящото споразумение, съвместна програма за научни изследвания и мониторинг с цел подобряване на своето разбиране на екосистемите в зоната на споразумението, и по-специално, за да определят дали сега или в бъдеще в зоната на споразумението биха могли да съществуват рибни запаси, които да бъдат експлоатирани устойчиво, както и възможните въздействия на този риболов върху екосистемите в зоната на споразумението.

               3.
                     Страните ръководят разработването, координацията и изпълнението на съвместната програма за научни изследвания и мониторинг.

               4.
                     Страните гарантират, че в съвместната програма за научни изследвания и мониторинг е взета под внимание работата на съответните научни и технически организации, органи и програми, както и познанията на коренното и местното население.

               5.
                     Като част от съвместната програма за научни изследвания и мониторинг, в срок от две години от влизането в сила на настоящото споразумение страните приемат протокол за споделяне на данни и започват да споделят съответните данни, пряко или чрез съответните научни и технически организации, органи и програми, в съответствие с посочения протокол.

               6.
                     Страните провеждат съвместни научни заседания, присъствено или по друг начин, най-малко веднъж на всеки две години и най-малко два месеца преди заседанията на страните, които се провеждат съгласно член 5, за да представят резултатите от своите изследвания, направят преглед на най-добрата налична научна информация и да предоставят своевременни научни съвети за заседанията на страните.  В срок от две години от влизането в сила на настоящото споразумение страните приемат правила и други процедури за работата на съвместните научни срещи.

               Член 5

               Преразглеждане и по-нататъшно изпълнение

               1.
                     Страните заседават на всеки две години или по-често, ако вземат такова решение.  На заседанията си страните наред с другото:

               а)
                     извършват преглед на изпълнението на настоящото споразумение и когато е целесъобразно, разглеждат всякакви въпроси, свързани със срока на действие на настоящото споразумение, в съответствие с член 13, параграф 2;

               б)
                     извършват преглед на цялата налична научна информация, разработена посредством съвместната програма за научни изследвания и мониторинг и получена от националните научни програми, както и от всякакви други подходящи източници, включително познанията на коренното и местното население;

               в)
                     въз основа на научната информация, получена от съвместната програма за научни изследвания и мониторинг, националните научни програми и други подходящи източници, и като се вземат предвид съответните съображения във връзка с управлението на рибарството и с екосистемите, включително подхода на предпазливост и потенциалните неблагоприятни въздействия на риболова върху екосистемите, разглеждат, наред с другото, дали разпределението, миграцията и изобилието на рибата в зоната на споразумението биха благоприятствали устойчив търговски риболов, и въз основа на това определят:

               i)
                     дали да започнат преговори за създаването на една или повече допълнителни регионални или подрегионални организации или договорености за управление на рибарството с цел управление на риболова в зоната на споразумението; и

               ii)
                     дали след започването на преговорите по подточка i) по-горе, и след като страните са се споразумели за механизми за осигуряване на устойчивостта на рибните запаси, да въведат в зоната на споразумението допълнителни или различни временни мерки за опазване и управление на тези запаси.

               г)
                     в срок от три години след влизане в сила на настоящото споразумение въвеждат мерки за опазване и управление по отношение на проучвателния риболов в зоната на споразумението.  Страните могат периодично да изменят тези мерки.  В тези мерки наред с другото трябва да се предвижда, че:

               i)
                     проучвателният риболов не пречи на постигането на целта на настоящото споразумение;

               ii)
                     проучвателният риболов е ограничен по продължителност, обхват и мащаб, за да се сведат до минимум въздействията върху рибните запаси и екосистемите, и е обект на стандартни изисквания, определени в протокола за споделяне на данни, приет в съответствие с член 4, параграф 5;

               iii)
                     дадена страна може да разреши извършването на проучвателен риболов само въз основа на солидни научни изследвания и когато това е в съответствие със съвместната програма за научни изследвания и мониторинг и със собствената(ите) ѝ национална(и) научна(и) програма(и);

               iv)
                     дадена страна може да разреши извършването на проучвателен риболов само след като е уведомила другите страни за плановете си за такъв риболов и е предоставила на другите страни възможност да изразят становище относно тези планове; и

               v)
                     съответната страна трябва да извършва подходящ мониторинг на всеки проучвателен риболов, за който е издала разрешение, и да съобщава резултатите от този риболов на останалите страни.

               2.
                     С цел да се насърчи изпълнението на настоящото споразумение, включително по отношение на съвместната програма за научни изследвания и мониторинг и на други дейности, предприети по силата на член 4, страните могат да създадат комитети или сходни органи, в които могат да участват представители на арктическите общности, включително на арктическото коренно население.

               Член 6

               Вземане на решения

               1.
                     Решения на страните по процедурни въпроси се вземат с мнозинство от страните, гласували със „за“ или „против“.

               2.
                     Решенията на страните относно въпроси по същество се вземат с консенсус.  За целите на настоящото споразумение „консенсус“ означава отсъствието на официални възражения, направени по време на вземането на решението.

               3.
                     Даден въпрос се счита, че е по същество, ако някоя от страните го счита за такъв.

               Член 7

               Уреждане на спорове

               Разпоредбите, отнасящи се до уреждането на спорове, изложени в част VIII на споразумението от 1995 г., се прилагат mutatis mutandis за всеки спор между страните, касаещ тълкуването или прилагането на настоящото споразумение, независимо от това дали са страни по споразумението от 1995 г..

               Член 8

               Държави или организации, които не са страни по настоящото споразумение

               1.
                     Страните насърчават държавите или организациите, които не са страни по настоящото споразумение, да предприемат мерки, които са в съответствие с разпоредбите на настоящото споразумение.

               2.
                     Страните предприемат мерки, съобразени с международното право, с цел възпиране на плавателните съдове, плаващи под знамето на държави, които не са страни по споразумението, от действия, които пречат на ефективното прилагане на настоящото споразумение.

               Член 9

               Подписване

               1.
                     Настоящото споразумение е открито за подписване в [място] от [дата] от Канада, Китайската народна република, Кралство Дания по отношение на Фарьорските острови и Гренландия, Исландия, Япония, Република Корея, Кралство Норвегия, Руската федерация, Съединените американски щати и Европейския съюз и остава открито за подписване в продължение на 12 месеца, считано от тази дата.

               2.
                     За страните, подписали настоящото споразумение, то остава открито за ратифициране, приемане или одобряване по всяко време.

               Член 10

               Присъединяване

               1.
                     За държавите, изброени в член 9, точка 1, които не са подписали настоящото споразумение, и за Европейския съюз, ако не е подписал настоящото споразумение, то остава открито за присъединяване по всяко време.

               2.
                     След влизането в сила на настоящото споразумение, страните могат да поканят други държави, проявяващи реален интерес, да се присъединят към него.

               Член 11

               Влизане в сила

               1.
                     Настоящото споразумение влиза в сила 30 дни след датата на получаване от депозитаря на всички инструменти за ратифициране, приемане или одобряване на, или присъединяване към настоящото споразумение от тези държави и Европейския съюз, изброени в член 9, параграф 1.

               2.
                     След влизането в сила на настоящото споразумение то влиза в сила за всяка държава, поканена да се присъедини по силата на член 10, параграф 2 и която е депозирала инструмент за присъединяване 30 дни след датата на депозирането на този инструмент.

               Член 12

               Оттегляне

               Дадена страна може да се оттегли от настоящото споразумение по всяко време, като по дипломатически път изпрати на депозитаря писмено уведомление, в което се посочва датата на влизане в сила на нейното оттегляне, като тази дата трябва да бъде най-малко шест месеца след датата на уведомлението.  Оттеглянето от настоящото споразумение не засяга прилагането му от останалите страни или задължението на оттеглящата се страна да изпълни всяко задължение по настоящото споразумение, което тя би имала по силата на международното право независимо от настоящото споразумение.

               Член 13

               Срок на действие на настоящото споразумение

               1.
                     Настоящото споразумение остава в сила за първоначален период от 16 години след датата на влизането му в сила.

               2.
                     След изтичането на първоначалния период, посочен в параграф 1 по-горе, настоящото споразумение остава в сила за последващ(и) петгодишен(ни) период(и) на удължаване, освен ако някоя от страните:

               а)
                     представи официално възражение срещу удължаването на настоящото споразумение по време на последното заседание на страните, състояло преди изтичането на първоначалния период или на последващ период на удължаване; или

               б)
                     изпрати до депозитаря официално писмено възражение срещу удължаването не по-късно от шест месеца преди изтичането на съответния период.

               3.
                     Страните осигуряват ефективен преход между настоящото споразумение и всяко евентуално ново споразумение за създаване на допълнителна регионална или подрегионална организация или договореност за управление на рибарството с цел управление на риболова в зоната на споразумението, така че да запазят здравето на морските екосистеми и да гарантират опазването и устойчивото използване на рибните запаси в зоната на споразумението.

               Член 14

               Връзка с други споразумения

               1.
                     Страните признават, че те са и ще продължат да бъдат обвързани от задълженията си съгласно съответните разпоредби на международното право, включително онези, отразени в конвенцията и в споразумението от 1995 г., и признават значението на продължаването на сътрудничеството при изпълнението на тези задължения дори в случай, че настоящото споразумение изтече или бъде прекратено в отсъствието на друго споразумение за създаване на допълнителна регионална или подрегионална организация или договореност за управление на рибарството с цел управление на риболова в зоната на споразумението.

               2.
                     Нищо в настоящото споразумение не засяга позициите на която и да е от страните по отношение на нейните права и задължения по силата на международни споразумения и нейните позиции по отношение на въпроси, свързани с морското право, включително по отношение на позиции, свързани с упражняването на права и юрисдикция в Северния ледовит океан.

               3.
                     Нищо в настоящото споразумение не засяга правата, юрисдикцията и задълженията на която и да е от страните по отношение на съответните разпоредби на международното право, както са отразени в конвенцията или в споразумението от 1995 г., включително правото да предлагат започване на преговори за създаването на една или повече допълнителни регионални или подрегионални организации или договорености за управление на рибарството за зоната на споразумението.

               4.
                     Настоящото споразумение не променя правата и задълженията на която и да е от страните, които произтичат от други споразумения, съпоставими с настоящото споразумение,  и които не нарушават ползването от други страни на техните права или изпълнението на техните задължения по настоящото споразумение.  Настоящото споразумение не накърнява и не влиза в противоречие с ролята и правомощията на който и да е съществуващ международен механизъм, свързан с управлението на рибарството.

               Член 15

               Депозитар

               1.
                     Депозитар за настоящото споразумение е правителството на Канада.

               2.
                     Инструментите за ратифициране, приемане, одобряване или присъединяване се депозират при депозитаря.

               3.
                     Депозитарят уведомява всички подписали споразумението и всички страни по споразумението за депозирането на всички инструменти за ратифициране, приемане, одобряване или присъединяване и изпълнява всички други функции, предвидени във Виенската конвенция за правото на договорите от 1969 г.

               Съставено в _________________________ на _________ 201X г. в един-единствен оригинал на английски, китайски, руски и френски език, като текстовете на всички тези езици са еднакво автентични.